tallinna LinnaVALITSUS	

		
Riina Solman
Mart Luik	Teie: 21.02.2019 nr F1-11.3/336	
Isamaa fraktsioon	
	Meie: 07.03.2019 nr LV-1/514 - 2	

	
	
Vastus arupärimisele		

Austatud esimees Riina Solman ja aseesimees Mart Luik	

	
	
Ranna tee 1 kinnistu ja lähiala detailplaneering algatati Tallinna Linnavalitsuse 03.06.2015 korraldusega nr 874-k eesmärgil määrata ehitusõigus jahisadama rajamiseks ja ühe kuni 11 m kõrguse sadamahoone ehitamiseks.
Järgnevalt Tallinna Linnaplaneerimise Ameti (edaspidi ka amet) vastused esitatud küsimustele:
1.	Tunnete huvi, milliseid samme on linn astunud, et Pirita linnaosakogu ja Pirita elanike enamuse arvamusega arvestada.
Planeeringust huvitatud isik on edastanud 04.06.2018 ametile info, mille kohaselt soovis ta planeeringule antud tagasisidest lähtuvalt teha täiendusi ja täpsustusi nii detailplaneeringu kui KSH materjalides. Ametis 15.11.2018 uut lahendust tutvustaval kohtumisel on amet väljendanud ka seisukohta, et planeeringu koostajal tuleb teha koostööd nii linna asutuste kui kohalike elanike esindajatega ning ettepanekud ja vastuväited läbi rääkida. Kogukonna kaasamise määrast saab täpsemalt lugeda vastuses 7. küsimusele. Amet saab oma seisukoha planeeringulahenduse ja ettepanekute või vastuväidetega arvestamise või mittearvestamise põhjendatuse osas kujundada pärast seda, kui dokumenteeritud koostöö koos täiendatud planeeringulahendusega on ametile esitatud.
2.	Küsite, miks on vaja ca 5,5 ha suuruse linnale ja Eesti riigile kuuluva maa- ja veeala loovutamine eraarendajale ärihuvide realiseerimiseks.
Planeeringulahendust ei ole heaks kiidetud, linnavaraamet on oma tagasisides juhtinud tähelepanu, et linnamaade võõrandamine on linnavolikogu pädevuses, kes langetab otsuse võõrandamise ja selle hinna osas peale detailplaneeringu kehtestamist. Kas ja kuivõrd on detailplaneeringus antud pädevad põhjendused linnamaade võõrandamiseks, saab hinnata pärast seda, kui detailplaneering on esitatud ametile seisukoha kujundamiseks. Tallinna linnal puudub õigus Eesti riigile kuuluva maa- või veeala loovutamiseks, nõusolekut selleks tuleb küsida riigimaa valitsejalt pärast seda, kui planeeringulahendus on linnaametite poolt heaks kiidetud.
3.	Väidate, et detailplaneeringu seletuskiri ja keskkonnamõjude hinnang on paljasõnalised ja teostamata ning küsite, miks ei ole teostatud ega avalikustatud esmatähtsaid mereuuringuid.
Tallinna Keskkonnaamet on tellinud täiendavad uuringud, mille tulemused pole tänaseks selgunud. Uuringute valmimisel lisatakse need planeeringumaterjalidele ning avalikustatakse. 2005.a on Tallinna Keskkonnaameti tellimusel valminud uuring „Pirita rannavööndi keskkonnauuringud ja rannakaitse rajataiste projekteerimise lähteülesanne“.
4.	Tunnete huvi, miks kaalub eraomaniku huvi tegeleda sadamettevõtlusega üles kohalike elanike huvi säilitada olemasolev miljöö.
Ranna te 1 kinnistule on määratud sadamaala juhtotstarve Tallinna Linnavolikogu 17.09.2009 otsusega nr 179 kehtestatud Pirita linnaosa üldplaneeringuga.  Üldplaneeringu eesmärk on kogu valla või linna territooriumi või selle osa ruumilise arengu põhimõtete ja suundumuste määratlemine ning üldplaneeringuga määratud maakasutuse juhtotstarve annab piirkonna edaspidise maakasutuse põhisuuna.  Üldplaneeringu koostamise ajal oli kõigil isikutel võimalik teha ettepanekuid ja vastuväiteid üldplaneeringu lahendustele. Kuna detailplaneeringu eesmärk on eelkõige üldplaneeringu elluviimine, on detailplaneeringu alusel Ranna tee 1 kinnistule väikesadama kavandamine ja muuli korrastamine kooskõlas linna ruumilise arengu eesmärkidega.
5.	Küsite, kuidas plaanib Tallinn UNESCO maailmapärandi kaitseks võetud kohustuste täitmist detailplaneeringu elluviimisel.
Vastavust Vanalinna muinsuskaitseala põhimäärusele hindab Muinsuskaitseamet. Muinsuskaitseamet on asunud seisukohale, et kavandatav sadam ei varja olulisi vaateid Vanalinnale ning on detailplaneeringu kooskõlastanud 15.12.2017.
6.	Küsite, miks ei arvesta linn kohalike arvamusega ning senise miljöö säilitamise kohustusega ega lõpeta detailplaneeringut.
Detailplaneeringu koostamise lõpetamise alused on toodud planeerimisseaduse §-s 129. Kuni ametile ei ole esitatud taotlust kinnisasja omaniku poolt detailplaneeringu koostamise lõpetamiseks või detailplaneeringu tervikmaterjale seisukoha kujundamiseks, puudub ametil alus detailplaneeringu koostamise lõpetamiseks.
7.	Tunnete huvi, millal kavatseb linn asumiseltside taotlusele ja pöördumisele kirjalikult vastata.
07.06.2018 pöördus Tallinna Linnaplaneerimise Ameti ja Tallinna Linnavalitsuse poole  Merivälja Aedlinna Seltsi esindaja Advokaadibüroo Sorainen, kes taotles Aedlinna Merivälja Seltsi kaasamist Ranna tee 1 ja selle lähiala planeeringumenetlusse, kliendi teavitamist mistahes detailplaneeringu menetluses tehtavatest sammudest ning ärakuulamist enne detailplaneeringu menetluse jätkamist.
04.06.2018 edastas planeeringust huvitatud isik omapoolsed seisukohad detailplaneeringu täiendamiseks tulenevalt planeeringule koostöö käigus esitatud ettepanekutest ning ühtlasi taotluse esitada täpsustatud planeeringulahendus ja keskkonnamõjude strateegilise hindamise (edaspidi KSH) aruande eelnõu oktoobriks 2018.
08.06.2018 teavitas amet Merivälja Aedlinna Seltsi ning teisi planeeringule ettepanekuid ja vastuväiteid esitanud isikuid huvitatud isiku soovist täiendada planeeringulahendust ja KSH-d ning sellest tulenevast ameti soovist vastata esitatud ettepanekutele pärast seisukoha kujundamist täiendatud planeeringulahenduse osas. Amet juhtis ühtlasi tähelepanu, et amet kujundab seisukoha planeeringulahenduse osas üldjuhul pärast seda, kui koostöö linna ametite ja linnaosavalitsusega on lõppenud. 
20.06.2018 edastas Advokaadibüroo Sorainen uue pöördumise, millega taotles detailplaneeringu menetluse lõpetamist ja planeeringu kehtestamata jätmise otsuse tegemist. Ühtlasi paluti samas pöördumises korraldada kohtumine Tallinna linna ja Merivälja Aedlinna Seltsi esindajate vahel eesmärgiga arutada planeeringuga seonduvaid küsimusi detailselt. Vastav kohtumine toimus 11.07.2018 ning kohtumise protokoll edastati osapooltele elektronkirjaga 17.07.2018. Protokolli kohaselt lepiti kokku, et planeeringumenetluse lõpetamiseks käesoleval ajahetkel puuduvad põhjendatud argumendid ning et amet kujundab koostöös Tallinna Keskkonnaametiga seisukoha täiendavate uuringute vajaduse osas ning Advokaadibüroo Sorainen esitab taotluse, millest nähtub, millises osas Merivälja Aedlinna Selts soovib planeeringulahenduse muutmist ning millises osas nõustub planeeringu koostamise jätkamisega.
Samuti on amet palunud Merivälja Aedlinna Seltsi ja Advokaadibüroo Sorainen esindajad 15.11.2018 nõupidamisele, millel huvitatud isik soovis tutvustada planeeringu muudatusi. Seega on ameti seisukohad nii planeeringulahenduse kui vajaliku koostöö osas Merivälja Aedlinna Seltsi esindajatele teada.
Eelnevast tulenevalt ei vasta tõele väide, nagu oleks ametile juunis 2018 edastatud pöördumised jäänud vastuseta.

	
Lugupidamisega	

	
	
(allkirjastatud digitaalselt)	
Andrei Novikov
abilinnapea	

	

	
Koopia: 	Tallinna Linnavolikogu Kantselei	

Maike Heido 6404273
maike.heido@tallinnlv.ee